[{"text_idx": "#000000", "text": "La filla d \u2018algu\u0301 lan kolektiboan eta Marico\u0301n perdido telesailaren sorreran parte hartu ondoren, ustezko Trantsizio askatzailearen hastapenean, Sevillan (Andaluzia) girotu du Alejandro Marinek bere opera prima. Emaitza, komedia koralaren, drama familiarraren eta kontakizun historikoaren zertzeladak nahasten dituen proposamena da, aldarriaren eta ospakizunaren arteko hibridoa."}, {"text_idx": "#000001", "text": "1977. urtea. Miguel (Omar Banana), Miguelito, adin nagusitasunera heltzeko zorian dago eta artista koplari izatearekin amets egiten du. Aldiz, bere ama Remediosek (Ana Wagener), Zuzenbide fakultatean izena-ematea espero du. Ikuskizunarekiko grinak ezagutzen ez duen mundu berri batera gerturatuko du gaztea: borborka eta, paradoxikoki, Elizaren baitan, bere lehen urratsak ematen ari den Andaluziako LGTB mugimendua."}, {"text_idx": "#000002", "text": "Miguelitoren historia pertsonaletik, filmak 1976an sortu zen MHARen (Ekintza Iraultzailerako Mugimendu Homosexuala) balentriak berreskuratzen ditu. Artzapezpikutza Jauregian elkartzen hasi zen taldea, eta 1978ko ekainaren 25ean, Andaluziako sexu-askapenaren aldeko lehen manifestazioa deitu zuen, Ley sobre peligrosidad y rehabilitacio\u0301n social delakoa indargabetzearen aldekoa."}, {"text_idx": "#000003", "text": "Gidoiak transmititzen duen amorrutik aktoreen ekarpen gizatiar eta berora (hori baita, zalantzarik gabe, filmaren alderdirik aipagarriena), pelikularen ezaugarri nagusia kontakizun argitsua dela da. Oso argitsua. Argitsuegia. Berreskuratu nahi den pasarte historiko horren alderdi gordinetik hanka-puntetan igarotzen dena."}, {"text_idx": "#000004", "text": "Izan ere, errepresiorik latzenaren biktima izan dira beti arau normatiboen zurruna apurtzen dutenak, eta argi-ilunez beteriko borrokaren errelato horri ganoraz eutsi behar litzaiokeenaren ideia ez da makala. Hori da, akaso, zinema espainiarraren hutsunerik handiena, ezta? Gai arantzatsuenei heltzerako orduan, hurbilketa hutsean gelditzea."}, {"text_idx": "#000006", "text": "Finean, filmaren protagonistetako bat den La Danik esango lukeen bezala, \u201cedo oholtza gainean zaude, fokuek kiskalita, edo behean geldituko zara, itzalean\u201d."}, {"text_idx": "#000009", "text": "Santurzinek 11. edizioan lehiatuko diren filmak iragarri diru"}, {"text_idx": "#000015", "text": "Haurrek ere Zinemaldiaz gozatu ahal izango dute"}]